recursal/SuperWikiNEXT-32B huggingface dataset:
**וולר יו פטון** (באנגלית: **Waller Hugh Paton**‏; 27 ביולי 1828 – 8 במרץ 1895) היה אמן נוף סקוטי במחצית השנייה של המאה ה-19.

ביוגרפיה
--------

פטון נולד בדונפרמליין, בנם של ג'וזף ניל פטון (1797–1874), מעצב בדים, וקתרין מקדיארמיד. אחיו ואחותו, ג'וזף נואל פטון ואמיליה רוברטסון היל (אשתו של דייוויד אוקטביוס היל), היו גם הם אמנים.

קריירה
------

בשנות העשרה שלו עבד פטון עם אביו כמעצב בדים. מגיל עשרים למד אצל האמן ג'ון יוסטון (1802–1884). הוא נבחר לעמית של האקדמיה המלכותית הסקוטית (ARSA) בשנת 1857 והפך לחבר מלא (RSA) בשנת 1865. בשנת 1878 הפך לחבר באגודה המלכותית לצבעי מים (RSW).

בשנת 1858 הוא ואחיו איירו את ספרו של ויליאם אדמונדסטון איטון "Lays of the Cavaliers", שיצא לאור בשנת 1863.

פטון היה אחד הבודדים בדורו שעבד בציור חוץ - ב"אוויר החופשי", כשהאופנה הייתה להשלים נופים בנוחות של סטודיו. הוא נהנה לתאר את חופי הארץ של פרתשיר, אברדנשייר, ובעיקר את האי ערן. עבודתו מאופיינת בשקיעות סגולות עשירות.

חיים אישיים
-----------

משנת 1859 התגורר פטון באדינבורו. בהתחלה שהה עם אחיו ג'וזף בבית הגדול שלו בעיר החדשה.

ב־1861 וב־1868 הוא סייר באירופה יחד עם חברו דונלד מקנזי ואלאס ואחיו ג'וזף.

בשנת 1862 התחתן עם מרגרט קינלוך ממרקולטר ליד אברדין. נולדו להם ארבעה בנים ושלוש בנות.

בשנת 1875 עבר לג'ורג' סקוור 14, אדינבורו. הבית עמד בצד הצפוני של הכיכר, ופנה לאורך קו הבתים בצד המערבי. הוא נהרס במאה ה-20.

בנו, וולר הוברט פאטון (1863–1940), היה פסל.

מותו
----

פאטון נפטר בביתו, באדינבורו, ב־8 במרץ 1895. הוא קבור בבית העלמין גראנג' שבדרום אדינבורו.

גלריה
-----

* אוהבים בשדה תירס אוהבים בשדה תירס
* נוף סקוטי בסקאי נוף סקוטי בסקאי
* גשר רכבת על נהר גשר רכבת על נהר
* טירת דונוטאר (אנ') טירת דונוטאר (אנ')

קישורים חיצוניים
----------------

ויקישיתוף מדיה וקבצים בנושא **וולר יו פטון** בוויקישיתוף

הערות שוליים
------------

1. ↑  George Gregory Smith, Paton Waller Hugh, **Dictionary of National Biography, 1885-1900** Volume 44
2. ↑  Robert [from old catalog Brydall, **Art in Scotland, its origin and progress**, Edinburgh and London, W. Blackwood and sons, 1889
3. ↑  William Edmondstoune Aytoun, J. Noël Paton, Waller Hugh Paton, **Lays of the Scottish cavaliers, and other poems,**, Edinburgh; London: W. Blackwood and Sons, 1863. (בenglish)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008502178005171
* GND: 1239434197
* ISNI: 0000 0001 1872 489X
* LCCN: nr99035550
* NGV: 1157
* RKD: 62093
* SELIBR: 342938
* SUDOC: 245006702
* TePapa: 1785
* ULAN: 500027900
* VIAF: 4852426
* WorldCat: lccn-nr99035550

 |
דוגמה לחתימה ב"ילקוט הפרסומים", הכוללת את שם החותם ואת תואר המשרה שלו
בארגונים, **תואר משרה** הוא תיאור הניתן לתפקידו של עובד או חבר בארגון. תואר המשרה משמש את העובד במסמכים שהוא חותם עליהם, בהצגתו בתכתובות ובסיכומי דיון, ומופיע בכרטיס הביקור שלו. 

לתואר המשרה משמעות מבחינת מקומו של העובד בהירארכיה הארגונית. בארגון שבו מנוהל תקן של משרות, כולל התקן את תואר המשרה של כל אחת משורות התקן. בארגונים הנדרשים בחירום להיערכות שונה מאשר בשגרה ייתכן שיהיו לעובדי שני תוארי משרה, אחד לשגרה והאחר לחירום. קידומו של עובד בארגון מתבטא לפעמים בעלייה בדרגה ללא שינוי בתואר המשרה, ולפעמים משתנה תואר המשרה לבכיר יותר. דוגמה לכך היא התיאור ברומן "תמול שלשום": "לא יצאו ימים רבים עד שנכנס לשמש בבנק. תחילה כלבלר קטן, אחר כך כפקיד מסייע, ואחר כך כפקיד גמור."

משרות הנהלה
-----------

בהנהלה של ארגון מקובלות המשרות הבאות, המוצגות בתיאורן העברי, ולעיתים בראשי התיבות המקובלים באנגלית:

* **מנהל כללי** (בראשי תיבות: **מנכ"ל**, באנגלית **CEO** - chief executive officer): האדם העומד בראש הנהלת הארגון. במקרים שבראש הארגון ניצבים שני מנכ"לים, התואר של כל אחד מהם הוא **מנכ"ל משותף**.
* **מנהל כספים** או **מנהל כספים ראשי** (באנגלית **CFO** - chief financial officer): האדם העומד בראש הנהלת הכספים של הארגון.
* **מנהל תפעול** (באנגלית **COO** - chief operating officer): האדם העומד בראש אגף התפעול השוטף של הארגון.
* **מנהל שיווק ומכירות** (באנגלית **CMO** - chief marketing officer): האדם העומד בראש פעילות השיווק והמכירות של הארגון.
* **מנהל טכנולוגיות** או **מנהל טכנולוגיות ראשי** (באנגלית **CTO** - chief technology officer): בארגונים מבוססי טכנולוגיה מתקדמת, ובפרט בחברות היי-טק, זה תוארו של האדם האחראי להיבט הטכנולוגי בארגון, ובפרט לפיתוח הטכנולוגי בו.
* **מנהל מערכות מידע** (בראשי תיבות: **מנמ"ר**, באנגלית **CIO** - chief information officer): האדם העומד בראש פעילות טכנולוגיית המידע של הארגון.
* **מנהל אבטחת מידע** (באנגלית **CISO** - chief information security officer): האדם העומד בראש פעילות אבטחת המידע בארגון.
* **מנהל איכות** (אנגלית: Chief Quality Officer - **CQO**)

לכל אחת מהמשרות הללו מצורף לפעמים התואר **סמנכ"ל** (סגן המנהל הכללי) או **משנה למנכ"ל**.

בנוסף למשרות אלה, המקובלות בארגונים רבים, כוללות הנהלות של ארגונים משרות נוספות, בהתאם לאופי הארגון. בארגון הכפוף להוראות רגולציה רבות, כגון בנק, ניתן למצוא משרה של **קצין ציות ראשי** (באנגלית **CCO** - chief compliance officer).

למשרות ניהול בדרגים פחות בכירים כולל תואר המשרה את המילה "מנהל" בצירוף תיאור נוסף, למשל "מנהל מדור רכש", "מנהלת מחלקת משאבי אנוש" וכדומה.

משרות נוספות
------------

גם למשרות שאינן משרות ניהול נהוג לתת תואר משרה, לעיתים תוך התייחסות לרמת המשרה, למשל "מתכנת" לעומת "מתכנת בכיר".

הערות שוליים
------------

1. ↑  ש"י עגנון, **תמול שלשום**, הוצאת שוקן, תשכ"ז, עמ' 121
**אדונל דייוויד פויל** (באנגלית: **Adonal David Foyle**; נולד ב-9 במרץ 1975) הוא כדורסלן עבר וינסנטי–אמריקאי, אשר שיחק בליגת ה-NBA בין השנים 1997–2010. ממוצעיו הכוללים לאורך 12 עונותיו בליגה הם 4.1 נקודות, 4.7 ריבאונדים ו-1.6 חסימות למשחק.

נעורים וקריירת מכללות
---------------------

פויל נולד באי קנואן, אשר שייך למדינת סנט וינסנט והגרנדינים. בשנת 1990 עבר להתגורר בעיר המילטון שבניו יורק, בה שיחק כדורסל לראשונה בחייו, ובשנת 1994 החל ללמוד באוניברסיטת קולגייט אשר בהמילטון. בשתי עונותיו הראשונות בקבוצת הכדורסל של האוניברסיטה הוליך אותה לשתי העפלותיה הראשונות אי פעם לטורניר אליפות המכללות, עם ממוצעים כוללים של 18.5 נקודות, 12.5 ריבאונדים ו-5.3 חסימות למשחק. בעונת 1996/1997 הוביל את כל שחקני ליגת המכללות בממוצע חסימות למשחק (6.4), וניצב במקום השני בריבאונדים למשחק (13.1) ובמקום השלישי בנקודות למשחק (24.4). בעת עזיבתו את האוניברסיטה בשנת 1997 היה הריבאונדר המוביל בתולדות ליגת המכללות, עם 492 חסימות בסך הכול, על אף ששיחק ב-3 עונות בלבד.

קריירת משחק מקצועית
-------------------

בדראפט ה-NBA‏ 1997 נבחר פויל בבחירה השמינית, על ידי גולדן סטייט ווריורס. בעונת 1999/2000 זכה למקום קבוע בחמישייה הפותחת של הווריורס, ובעונה העוקבת רשם שיאי קריירה של 5.9 נקודות, 7.0 ריבאונדים ו-2.7 חסימות בממוצע למשחק. ביולי 2004 חתם על הארכת חוזה בקבוצה ל-6 עונות נוספות, עבור כ-42 מיליון דולר. בעונת 2006/2007 סייע לקבוצה להעפיל לפלייאוף ה-NBA לראשונה מזה 13 שנים, כמחליפו מהספסל של אנדריס ביידרינש. בסיום אותה עונה שוחרר מהקבוצה, על אף שנותרו בחוזהו 3 עונות וכ-29 מיליון דולר.

באוגוסט 2007, לאחר 10 עונות רצופות עם הווריורס, חתם פויל על חוזה באורלנדו מג'יק.

בפברואר 2009 הועבר לממפיס גריזליס, כחלק מטרייד משולש במסגרתו קייל לאורי ובראיין קוק נשלחו ליוסטון רוקטס, בעוד רייפר אלסטון הועבר לאורלנדו. לאחר משחק אחד בלבד שוחרר פויל מהגריזליס וחזר לשחק עבור המג'יק. בפלייאוף 2010 העפילה אורלנדו בפעם השנייה בתולדותיה לגמר ה-NBA, בו הפסידה מול לוס אנג'לס לייקרס (1–4). בקיץ 2010 הודיע פויל על פרישה ממשחק, בשל פציעה קשה בברכו.

קישורים חיצוניים
----------------

ויקישיתוף מדיה וקבצים בנושא **אדונל פויל** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של פויל בליגת ה-NBA, באתר basketball-reference.com
2. ↑  הסטטיסטיקות של פויל בליגת המכללות, באתר sports-reference.com
3. ↑  החוסמים המובילים בתולדות ליגת המכללות, באתר sports-reference.com
4. ↑  רשימת הנבחרים בדראפט 1997, באתר basketball-reference.com
5. ↑  פויל חותם על הארכת חוזה בגולדן סטייט, באתר ESPN,‏ 14 ביולי 2004
6. ↑  גולדן סטייט משחררת את פויל, באתר הקבוצה, 13 באוגוסט 2007
7. ↑  פויל חותם על חוזה באורלנדו, באתר ESPN,‏ 24 באוגוסט 2007
8. ↑  אלסטון נשלח בטרייד לאורלנדו, באתר ESPN,‏ 19 בפברואר 2009
9. ↑  פויל חותם בחזרה באורלנדו, באתר orlandopinstripedpost.com,‏ 27 באוגוסט 2009
10. ↑  פויל מודיע על פרישתו ממשחק, באתר bleacherreport.com,‏ 18 באוגוסט 2010
תהליך סטציונרי למעלה, ותהליך לא סטציונרי למטה
במתמטיקה וסטטיסטיקה, **תהליך סטציונרי** (או **תהליך סטציונרי במובן הצר** או strict-sense stationary או SSS) הוא תהליך סטוכסטי אשר צפיפות הפילוג המשותפת אינה משתנה בהזזה בזמן. כתוצאה מכך, פרמטרים כגון התוחלת והשונות, אם הם קיימים, גם לא משתנים בזמן.

סטציונריות משמשת ככלי לניתוח סדרה עתית, שבה הדגימות לעיתים הופכות סטציונריות; לדוגמה, מידע כלכלי הוא לרוב עונתי ו/או תלוי ברמת מחירים אי-סטציונרית. סוג חשוב של חוסר סטציונריות (או אי-סטציונריות) שלא כולל צורה מגמתית מובהקת הוא התהליך הציקלוסטציונרי.

הגדרה
-----

פורמלית, יהי {\displaystyle \left\{X\_{t}\right\}} תהליך סטוכסטי ויהי {\displaystyle F\_{X}(x\_{t\_{1}+\tau },\ldots ,x\_{t\_{k}+\tau })} פונקציית הצטברות של הפילוג המשותף של {\displaystyle \left\{X\_{t}\right\}} בזמנים {\displaystyle t\_{1}+\tau ,\ldots ,t\_{k}+\tau }. אזי, נאמר ש {\displaystyle \left\{X\_{t}\right\}}  הוא תהליך סטציונרי במובן הצר אם ורק אם, עבור כל k, כל \tau וכל {\displaystyle t\_{1},\ldots ,t\_{k}},

{\displaystyle F\_{X}(x\_{t\_{1}+\tau },\ldots ,x\_{t\_{k}+\tau })=F\_{X}(x\_{t\_{1}},\ldots ,x\_{t\_{k}}).}
כלומר הזזה ב-\tau לא משפיעה על  {\displaystyle F\_{X}(\cdot )}  הפילוג המשותף.

צורות חלשות יותר של סטציונריות
------------------------------

### סטציונריות במובן הרחב

צורה חלשה יותר של סטציונריות שנמצאת בשימוש בעיבוד אותות ידועה כ**סטציונריות במובן הרחב** (wide-sense stationary או WSS). סטציונריות במובן הרחב דורשת שרק המומנט הראשון והאוטקוואריאנס לא יהיו תלויים בזמן. כל תהליך סטציונרי במובן הצר הוא גם סטציונרי במובן הרחב.

אז, תהליך סטוכסטי בזמן רציף (x(t סטציונרי במובן הרחב מקיים את התכונה הבאה עבור התוחלת שלו:

{\displaystyle \mathbb {E} [x(t)]=m\_{x}(t)=m\_{x}(t+\tau )\,\,{\text{ for all }}\,\tau \in \mathbb {R} }
ועבור פונקציות האוטקוואריאנס שלו:

{\displaystyle \mathbb {E} [(x(t\_{1})-m\_{x}(t\_{1}))(x(t\_{2})-m\_{x}(t\_{2}))]=C\_{x}(t\_{1},t\_{2})=C\_{x}(t\_{1}+(-t\_{2}),t\_{2}+(-t\_{2}))=C\_{x}(t\_{1}-t\_{2},0).}
התכונה הראשונה אומרת שהפונקציה (*m**x*(*t* חייבת להיות קבועה. התכונה השנייה שפונקציית האוטוקוואריאנס תלויה רק בהבדל בין {\displaystyle t\_{1}} ו {\displaystyle t\_{2}}, וצריך להיות פונקציה של משתנה אחד ולא שניים. לכן, במקום לכתוב,

{\displaystyle \,\!C\_{x}(t\_{1}-t\_{2},0)\,}
הכתיב המקוצר הוא

{\displaystyle C\_{x}(\tau )\,\!{\mbox{ where }}\tau =t\_{1}-t\_{2}.}
זה גם אומר שהאוטוקורלציה (אנ') תלויה רק ב {\displaystyle \tau =t\_{1}-t\_{2}}, כלומר:

{\displaystyle \,\!R\_{x}(t\_{1},t\_{2})=R\_{x}(t\_{1}-t\_{2})=R\_{x}(\tau )}

קישורים חיצוניים
----------------
הרב **אהרן שאול זליג הכהן גוריון-מאירוב** (ה'תקע"ג, 1813 - ה'תרל"ט, 1879) היה רב וראש ישיבה מגדולי רבני יהדות ליטא בדורו. מחבר ספר השו"ת "תשובות לשואל". כיהן עשרות שנים כראש הישיבה הגדולה במינסק, ואחר כך כרבן של כמה ערים בליטא, הידועה שבהן דננבורג (דווינסק).

ביוגרפיה
--------

נולד בשנת תקע"ג בעיר קרליץ, ליאכנה ולרב העיר ר' מאיר שלום הכהן גוריון. בהיותו בן ארבע החל ללמוד גמרא, ובהיותו בן 18 התמנה לראש ישיבה במינסק, במקום חותנו רבי אברהם דווארצער. במשרה זו כיהן במשך עשרים שנה, ובהיותו בן ארבעים, בשנת ה'תרי"ג, נקרא לכהן כרב העיר בראנסק. בשנת ה'תרכ"א הוזמן לכהן כרבה של פרוזשאני פרוזינא, ועם פטירתו של הרב יהודה לייב זלקינד ("ר' לייב בטלן") רבה של דווינסק בשנת ה'תרכ"ח, עבר מאירוב לדווינסק שכונתה אז דננבורג או דינאבורג והתמנה לראב"ד.

מאירוב נפטר בשבט בשנת ה'תרל"ט, ולאחר פטירתו נדפס בוילנא לזכרו הספר מגן שאול מאת הרב אברהם צדוק בוגין, וכן ספרו שלו "תשובות לשואל". בהקדמה נכתב אודותיו, כי היה: "כמעיין המתגבר, וכנחל נובע בחידושי תורה, וסברא ישרה כאחד מגאוני הראשונים." כמו כן נכתב כי מה שהודפס בספר "תשובות לשואל" הוא רק שארית מחידושים רבים שהיו לו. כעבור כעשרים וחמש שנה, נדפס בירושלים בהוצאת מוסד הרב קוק ספרו "מגן שאול - חידושים וביאורים בש"ס", מתוך כתבים שנשארו ממנו בידי נכדו ד"ר יהודה כהן מאירוב.

קישורים חיצוניים
----------------

* תשובות לשואל, גרסה סרוקה באתר היברובוקס
* תולדות הרבנים הכוהנים לבית גוריון

הערות שוליים
------------

1. ↑  בעיתון הצפירה, י"א בשבט תרל"ט, מובאת ידיעה אודות פטירתו מאת ר' משה מאיר הירשאוויץ מדינאבורג.
2. ↑  אביו של שאול אביגור.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007309101305171

 |
**גלשן לכנר** (Lechner A-390) היה דגם אולימפי באולימפיאדת ברצלונה (1992)

היסטוריה
--------

בשנת 1984 הפכה גלישת הרוח לענף הספורט הצעיר ביותר שנכלל אי פעם במשחקים האולימפיים. הופעת הבכורה באולימפיאדת לוס אנג'לס (1984) הייתה בתחרות גברים בלבד. גלשן המפרש האולימפי הראשון אי פעם היה Windglider, גלשן גלישת הרוח One Design שיוצר באירופה על ידי פרד אוסטרמן. ה-Windglider השתמש במפרש בשטח 6.5 מ"ר, כללי הדגם לא אפשרו שימוש בחגורת איזון. משקל החרב היה כארבעה קילוגרמים ונישא על הכתף במהלך הפלגה במורד הרוח[דרושה הבהרה].

ארבע שנים מאוחר יותר, באולימפיאדת סאול (1988), בחר הוועד האולימפי הבינלאומי (IOC) ב-Lechner Division II שתוכנן על ידי ג'ורג' לכנר באוסטריה, גלשן באורך 3.9 מטר (תחתית עגולה - Displacement בעוד Division I שהיה שטוח Flatboard, לא היה דגם אולימפי אך היה דגם באליפויות עולם) וביצועים מעולים בקדמית[דרושה הבהרה] בתנאי רוח קלה. תנאי הים בפוסאן היו קשים, גלשנים רבים ניזוקו ונדרש היה לחלץ גולשים רבים.

למשחקים האולימפיים בברצלונה 1992, שמרו המארגנים על דגם הלכנר. אף על פי כן, הם שינו אותו על ידי שינוי מיקום החרב והתורן אחורה והוספה של מפרש גדול יותר בשטח 7.3 מ"ר מיוצר על ידי NeilPryde.

בשנת 2015 החלה בארצות הברית מגמה לחזור לדגם

גולשים ישראלים שהתחרו בדגם לכנר באולימפיאדות
--------------------------------------------

| אולימפיאדה | אתר השיט | גולש | הישג | קטגוריה | הערות |
| --- | --- | --- | --- | --- | --- |
| ברצלונה 1992 | ברצלונה | עמית ענבר | 8 | גברים |  |

Lechner Division II

גולשים ישראלים שהגיעו להישגים בינלאומיים באליפות עולם ובאליפות אירופה
---------------------------------------------------------------------

גוף הגלשן
הערה לטבלאות הישגים, שיוטי ISAF (בעבר) או WS (כיום) אינם מוגדרים כאליפות עולם אולם בשל מעמדם ("אולימפיאדה קטנה") הם יוכנסו לטבלה תוך ציון:

* WindgliderInternational Yacht Racing Union = IYRU / International Sailing Federation = ISAF
* World Sailing = WS

### בוגרים

| שנה | אירוע | אתר | גולש | הישג | הערות |
| --- | --- | --- | --- | --- | --- |
| 1981 | אליפות אירופה | הולנד | יהודה אטדגי | כסף | Windglider |
| 1989 | אליפות אירופה | פינלנד | מתי פרידמן | זהב | Division II |
| 1990 | אליפות עולם | אילת | גור שטיינברג | זהב | Division I |
| 1992 | אליפות עולם | סינגפור | עמית ענבר | כסף | לכנר |
| 1993 | אליפות עולם | סיציליה | עמית ענבר | זהב | Raceboard |

### נוער

| שנה | אירוע | אתר | גולש | הישג | הערות |
| --- | --- | --- | --- | --- | --- |
| 1992 | אליפות עולם לנוער | איטליה | אמיר לבנסון | זהב | לכנר |
| עמית ענבר | כסף | לכנר |

ראו גם
------

* איגוד השייט בישראל
* שיט במשחקים האולימפיים
* שיט תחרותי
* שיט מפרשיות
* דגמים אולימפיים (אנגלית)
* מיסטרל

קישורים חיצוניים
----------------

ויקישיתוף מדיה וקבצים בנושא **לכנר** בוויקישיתוף
* 
* לכנר, ברשת החברתית פייסבוק
* Lechner, ברשת החברתית פייסבוק (בצרפתית)

הערות שוליים
------------

1. ↑  NeilPryde, NeilPryde (באנגלית)
2. ↑  Return To D2!, US windsurfing, ‏JUNE 22, 2015
**מרצדס-בנץ T-קלאס** (באנגלית: **Mercedes-Benz T-Class**) היא מכונית משפחתית במרכב מיניוואן, בעלת חמישה מקומות ישיבה, שמיוצרת על ידי מרצדס-בנץ משנת 2022. היא נחשפה ב-26 באפריל 2022. היא גרסה משפחתית למרצדס-בנץ סיטאן.

סקירה כללית
-----------

היא כוללת עיצוב שונה במעט מהסיטאן אך נותנת יותר נוחות נסיעה מאשר לסיטאן. בשלב זה מרצדס T קלאס מוצג בגרסה הקצרה עם 5 מושבים אך בהמשך הדגם ישווק גם בגרסת בסיס גלגלים ארוך עם 7 מושבים.

היא משווקת עם שלוש יחידות הנעה. מנוע בנזין 1.3 ליטר טורבו המספק 102 כ"ס או 131 כ"ס ומנוע דיזל בנפח 1.5 ליטר טורבו המספק 95 כ"ס או 116 כ"ס. כל המנועים משווקים כסטנדרט עם תיבת הילוכים ידנית בעלת שישה הילוכים אך עם אפשרות לשדרוג לתיבת הילוכים כפולת מצמדים בעלת שבעה הילוכים.

קישורים חיצוניים
----------------

ויקישיתוף מדיה וקבצים בנושא **מרצדס-בנץ T-קלאס** בוויקישיתוף
* 

* אתר האינטרנט הרשמי של מרצדס-בנץ T-קלאס (באנגלית)

הערות שוליים
------------

1. ↑  Mercedes T-Class Debuts As Posher, More Expensive Renault Kangoo, Motor1.com (באנגלית)
2. ↑  cartube, עבודה משפחתית: מרצדס T קלאס נחשף, באתר cartube
**סוּסוֹן-יָם דָּרְבָּנִי** (שם מדעי: ***Hippocampus jayakari***), הוא מין של סוסון-ים אנדמי לימים שסביב חצי האי ערב, במפרץ הפרסי, הים האדום, וצפון האוקיינוס ההודי, כולל מפרץ אילת. הסוסון חי בשדות עשב ים טבעיים בקרבה לשוניות אלמוגים.

מאפיינים
--------

סוסון הים הדורבני מגיע לאורך של עד 30 סנטימטר. הגוף צר, גמיש, ומכוסה קוצים ובליטות קטנות (מה שמקנה לו את שמו בעברית, במנוגד למין השני של סוסון הים שחי במפרץ אילת, סוסון הים החלק). ראשו גדול יחסית ביחס לגופו, והחרטום ארוך ועבה. הגוף בדרך כלל צהוב-חום עם פסים ונקודות לבנות מפוזרים לאורך הגוף. לסוסון יש זנב ארוך וגמיש שמאפשר לו להיאחז בסלעים, אלמוגים, וצמחי קרקעית, מה שמאפשר לו להישאר במקום מוסווה, גם מוגן מטורפים וגם בעמדה טובה לסינון פלנקטון מן המים. סוסוני הים הם שחיינים איטיים מאוד, ועיקר הגנתם היא בהסוואה המצוינת שלהם בסביבת מחייתם, שדות עשב ים טבעיים.

סוסון הים הדורבני הוא טורף שניזון מחסרי חוליות קטנים, סרטנאים ושאר זואופלנקטון. הוא שולה את הסרטנים הקטנטנים מהמים עם חרטומו הארוך שנועד לסינון המים. סוסון הים נושא את ביציו בתוך גופו עד לבקיעתם כמו כל סוסוני הים, וכמו כל סוסוני הים, הזכר הוא זה שמחזיק את הביצים בכיס מיוחד על ביטנו עד לבקיעת הצאצאים.

סוסון הים חי במפרץ אילת, והוא חלק מתוכנית שימור של החברה להגנת הטבע והמצפה התת-ימי, שמגדלים את אוכלוסיית סוסון הים הדורבני ועוזרים לה להשתקם במצפה, בכך שהם מחזיקים כמה פרטים מתרבים במצפה התת-ימי, מגדלים אותם לבגרות בסביבה מוגנת, ומשחררים אותם למפרץ כשהם בוגרים ויכולים להגן על עצמם. 

הסוסונים חיים במרבדי עשב ים טבעיים, ונפגעו רבות מאיבוד מרבדי עשב אלה באזורים רבים בעולם, כולל במפרץ אילת. בשנים האחרונות ישנו שיקום טבעי של שדות אלה, וגם עלייה באוכלוסיית הסוסונים.

סוסון ים דורבני בשדה עשב ים

קישורים חיצוניים
----------------

ויקישיתוף מדיה וקבצים בנושא **סוסון-ים דורבני** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ARKive
* ITIS
* NCBI
* GBIF
 |

הערות שוליים
------------

1. ↑  סוסון-ים דורבני באתר הרשימה האדומה של IUCN
2. ↑  מילון בעלי חיים: דגי הגרם (תשע"ב), 2012, באתר האקדמיה ללשון העברית
3. ↑  "סוסוני-ים משפחת האבובוניים - המצפה התת ימי". *המצפה התת ימי*. 2016-07-12. נבדק ב-2017-12-18.
4. 1 2  "סוסוני ים - המצפה התת ימי". *המצפה התת ימי*. 2016-07-01. נבדק ב-2017-12-18.(הקישור אינו פעיל)
**גבי קסאסדסי** (בצרפתית: **Gaby Casadesus**;‏ 9 באוגוסט 1901 – 12 בנובמבר 1999) הייתה פסנתרנית ומורה צרפתיה, אשתו של הפסנתרן הצרפתי המפורסם רובר קאסאדסי ואמו של הפסנתרן ז'אן קאסאדסי.

ביוגרפיה
--------

גבי, ל'אוטה בשם נעוריה, למדה בקונסרבטואר של פריז אצל לואי דיאמר ומרגריט לונג וזכתה בפרס הראשון לפסנתר בגיל 16. בהזדמנות זו היא התוודעה אל קלוד דביסי, שהיה השופט באחת התחרויות שבהן השתתפה. בשנת 1923 זכתה בפרס פאז'ה, שהיה הפרס היוקרתי ביותר בצרפת שנשים יכלו לזכות בו בשנים ההן.

בשנת 1921 נישאה לפסנתרן רובר קאסאדסי וייסדה עמו את דואו רובר וגבי קאסאדסי, שהרבה לבצע ולהקליט יצירות מן הרפרטואר לארבע ידיים. גבי הייתה שם סולנית ידועת-שם. היא הכירה את מוריס ראוול, גבריאל פורה, פלורן שמיט ומוריץ מושקובסקי, ועזרתם תרמה לפרשנויותיה. הרפרטואר שלה כלל גם את פליקס מנדלסון, שאת ביצועי יצירותיו קידמה בהצלחה, ויצירות של מלחינים מתקופת הבארוק.

גבי קאסאדסי לימדה בארצות הברית, בסמינר הקיץ של אוניברסיטת מוצרטיאום בזלצבורג, ב"סקולה קאנטורום" בפריז, באקדמיה על שם מוריס ראוול בסן-ז'אן דה לוז ובקונסרבטוריון האמריקאי בפונטנבלו. בין תלמידיה הנודעים דונה אמאטו, דויד דבו ורודי טות'.

בשיתוף עם גראנט יוהנסן ואודט ואלאברג וורצבורגר ייסדה גבי קאסאדסי את תחרות הפסנתר הבינלאומית של שם רובר קאסאדסי בקליבלנד, אוהיו.

כתבים
-----

* הוצאות רבות-ערך של יצירות לפסנתר מאת ראוול ודביסי,
* ספר על טכניקת פסנתר (עם פיליפ לאסר), Ma technique quotidienne (פריז, 1992)
* ספר זכרונות (עם ז'קלין מולר) Mes noces musicales (פריז, 1989)

קישורים חיצוניים
----------------

* גבי קאסאדסי, באתר MusicBrainz (באנגלית)
* גבי קאסאדסי, באתר Discogs (באנגלית)

הערות שוליים
------------

1. ↑  צ'ארלס טימברל, "גבי קאסאדסי", מילון גרוב למוזיקה ומוזיקאים אונליין
2. ↑  צ'ארלס טימברל, שם

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007273161505171
* BIBSYS: 5055936
* BNE: XX880427
* BnF: cb13892229k (data)
* CiNii: DA07334729
* GND: 119008238
* ISNI: 0000 0001 0872 6015
* LCCN: n82136829
* LNB: 000064824
* MusicBrainz: 3c2194bf-04d3-4dfe-b925-10304f26baaa
* NKC: jx20110117004
* NLP: A3216449X
* NTA: 102612811
* SELIBR: 211002
* SNAC: w6bz6rpx
* SUDOC: 02982303X
* VIAF: 14957770
* WorldCat: lccn-n82136829

 |
**פוגוניאס קרומיס** (שם מדעי: ***Pogonias cromis***) הוא מין של דג גרם ממשפחת המסריים, החי במימי מערב האוקיינוס האטלנטי לחופי דרום ארצות הברית ומקסיקו בימים הטרופיים. הוא דומה למין היחידי בסוגו מוסר בריכות (*Sciaenops ocellatus*).

מאפיינים
--------

מין זה מגיע לאורך של 50 ס"מ בממוצע ומשקל 2 עד 14 ק"ג אך נצפו גם פרטים באורך 170 ס"מ ומשקל של 51.3 ק"ג. הוא בעל מבנה מגושם עם גב מוגבה, זוג סנפירים גביים נמוכים ופרוקים וזנב קצר ומשלוש. סנפירי החזה רחבים ובשרניים והראש גדול ומוגבה. הלסתות והשפתיים חזקות ומותאמות לפיצוח של טרף קשה כמו צדפות וסרטנים. הקשקשים שחורים או אפורים כהים ומעט כסופים בתחתית. הפרטים הצעירים בעלי פסים שחורים-לבנים אופקיים והזנב אפור כהה.

דג זה מצוי במערב האוקיינוס האטלנטי לחופי נובה סקוטיה לפלורידה, מפרץ מקסיקו, האנטילים והים הקריבי ומצוי גם בדלתת האורינוקו ובחופי ארגנטינה. לרוב הוא משריץ צאצאים במים פחות מלוחים ואף בשפכי נהרות, לרוב בין חופי מפרץ דלאוור עד פלורידה והרבה פרטים מצויים בטקסס.

הפרטים הצעירים ניזונים בעיקר מזואופלנקטון ובהמשך גם מתולעים ודגיגים בעוד הבוגרים הם ניזוני קרקעית המחפשים בעיקר סרטנים ורכיכות כמו צדפות וחלזונות אותם הם מפצחים בלסתותיהם החזקות. הם ניזונים גם מצמחי מים מסוימים.

דג זה נידוג דרך קבע לאורך חופי ארצות הברית בדיג של חכה ופיתיון. הדג הבוגר בעל עור קשה למאכל אך לא רעיל או מסוכן.

גלריה
-----

* 
* 
* 
* 
* איוראיור

קישורים חיצוניים
----------------

ויקישיתוף מדיה וקבצים בנושא **פוגוניאס קרומיס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ITIS
* NCBI
* GBIF
 |

הערות שוליים
------------

1. ↑  פוגוניאס קרומיס באתר הרשימה האדומה של IUCN
**סוס שחור** (באנגלית: **Dark horse**, פירושו **סוס כהה** או **סוס אפל**) הוא מונח המשמש לתיאור אדם או דבר אחר העולה לגדולה, במיוחד באיזושהי תחרות או אתגר בהם נראה כמעט בלתי אפשרי שינצח.

המונח הוטבע לראשונה במרוצי סוסים, בהם סוס שחור הוא סוס מרוצים שלא ידוע למהמרים ולכן קשה מאוד להמר על סיכוייו.

השימוש הראשון הידוע של המושג הופיע ברומן של בנג'מין דיזראלי "הדוכס הצעיר" משנת 1831. גיבורו של ד'יזראלי הוא הדוכס סנט ג'יימס מגיע למירוץ סוסים ובסיומו מנצח את המירוץ סוס שחור שאיש לא חשב שיזכה.

סוס שחור בפוליטיקה
------------------

המונח הפך להיות שגור בפוליטיקה ומתייחס למועמד אלמוני יחסית, עם סיכוי פחות ריאלי לזכות מול מועמדים בולטים או ידועים יותר, שזכה בבחירות.

המונח הגיע לארצות הברית במאה ה-19 ובין האנשים הראשונים אליהם הוא התייחס הוא ג'יימס פולק, דמוקרט מטנסי שזכה בשנת 1844 במועמדות המפלגה הדמוקרטית לנשיאות על פני שורה של מועמדים ידועים יותר, ובהמשך זכה בבחירות לנשיאות. סוסים שחורים נוספים במערכת הבחירות בארצות הברית היו פרנקלין פירס ווורן הרדינג.

מקרה נוסף בפוליטיקה האמריקאית הוא דונלד טראמפ, שהיה במקור איש עסקים והביס כ-15 מיריביו במפלגה הרפובליקנית במהלך הבחירות המקדימות לנשיאות ארצות הברית 2016, לפני שניצח בבחירות עצמן את מזכירת המדינה והגברת הראשונה לשעבר, הילרי קלינטון. טראמפ הוא סוס שחור מכיוון שמעולם לא כיהן בתפקיד פוליטי לפני נשיאותו, ורבים שיערו שיפסיד לקלינטון.

סוס שחור במוזיקה
----------------

הגיטריסט והזמר ג'ורג' הריסון זכה לכינוי "הסוס השחור" של הביטלס, כיוון שרק בשלבי הפרסום המאוחרים של הביטלס גדל פרסומו ככותב שירים וכסולן, במיוחד באלבום Abbey Road. בהמשך המשיך הריסון עם התווית שניתנה לו והעניק את השם "Dark Horse Records" לחברת התקליטים העצמאית שלו. וכן הוציא אלבום ושיר בשם "סוס שחור".

כמו כן, מספר להקות הוציאו אלבומים בשם "סוס שחור" בהם ניקלבק ואלבומם Dark Horse.

בנוסף, הזמרת קייטי פרי הוציאה לאור סינגל בשם "Dark Horse" מאלבומה "Prism"' השיר זכה להצלחה עולמית עצומה והקליפ שלו נחשב לאחד הקליפים המפורסמים והיקרים ביותר בעולם.

סוס שחור בספורט
---------------

בספורט הביטוי מתאר ספורטאי, או קבוצה בתחרות קבוצתית, שמשיגים תוצאות טובות באופן מובהק מהתוצאות שנחזו עבורם, מנצחים מתחרים שנחשבים לעדיפים, או מגיעים לשלבים גבוהים מהצפוי בתחרות או טורניר.

ראו גם
------

* אנדרדוג

קישורים חיצוניים
----------------

* סוס שחור, באתר phrases (באנגלית)
* סוס שחור, במילון מרים ובסטר (באנגלית)
* מקור השם סוס שחור (באנגלית)
* יובל בר, ‏הסוס השחור של המפלגה הדמוקרטית, באתר ישראל היום, 17 בפברואר 2020
השוואה של פודוקזאורוס לחתול ולאדם
**פודוקזאורוס** (שם מדעי: ***Podokesaurus***) הוא סוג של דינוזאור תרופוד מקבוצת הצלופיזואידים, שחי במשך היורה התחתון באמריקה הצפונית. דינוזאור זה נבחר בשנת 2021 להיות הדינוזאור הלאומי של מסצ'וסטס. הוא תואר לראשונה ב-1911 בידי הפלאונטולוגית מינון טלבוט (אנ'), שהייתה הראשונה שהגדירה סוג של דינוזאור שאיננו עוף.

תיאור
-----

המאובנים של הפודוקזאורוס התגלו לראשונה בהר הולויק (אנ') שסמוך לנהר קונטיקט במסצ'וסטס, ארצות הברית ותוארכו למשך היורה התחתון לפני 190 מיליון שנה. עצמות אלה דמו לאלה של צלופיזיס, אחד מראשוני הדינוזאורים התרופודים והמין החדש שויך אליהם. משמעות השם המדעי של המין הוא "לטאה מהירה של הולויק". ממצאים אלה נשמרו ותועדו בידי חוקרים אחרים אך הממצאים נשרפו עם הבניין בו היו ב-1917 ומאז לא התגלו ממצאים משמעותיים שלו.

הפודוקזאורוס היה דינוזאור קטן יחסית שהזכיר את הצלופיזיס. הוא היה בעל גוף רזה וזריז באורך של 1 מטר ומשקל של 40 קילוגרם. הוא היה בעל עצמות דקות, רגליים ארוכות, צוואר רזה ושיניים חדות ודקות חסרות התמחות. ככל הנראה היה טורף אופורטוניסטי של לטאות וחסרי חוליות שהוא תפס ואולי היה אוכל כל.

קישורים חיצוניים
----------------

ויקישיתוף מדיה וקבצים בנושא **פודוקזאורוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |
**ענת גלבר** (נולדה ב-2 בנובמבר 1980), היא אלופת ישראל ואלופת העולם לאוניברסיטאות בדיבייט.

ביוגרפיה
--------

גלבר נולדה לרות וליואב גלבר, פרופ' להיסטוריה באוניברסיטת חיפה. היא החלה את לימודיה באוניברסיטת חיפה לתואר ראשון בפילוסופיה ועברה קורס בשם רטוריקה ואמנות השכנוע, לאחר מכן הצטרפה למועדון הדיבייט באוניברסיטה תחת הדרכתו של אורי זכאי. 

בשנת 2001 הגיעה גלבר לגמר אליפות ישראל בדיבייט. בשנת 2002 זכתה גלבר באליפות הדיבייט בישראל ביחד עם גיא יריב בייצוג מועדון אוניברסיטת חיפה. בשנים 2003 ו-2005 זכתה גלבר בתואר הדוברת המצטיינת באליפות אירופה בדיבייטינג לאוניברסיטאות, בקטגוריית ESL (קטגורית דוברי האנגלית כשפה זרה שנייה). 

בשנת 2006 זכתה גלבר בתואר הדוברת המצטיינת באליפות העולם בדיבייטינג לאוניברסיטאות שנערכה בדבלין שבאירלנד, בקטגוריית ESL, לאחר שגברה על 600 מתחרים ולאחר יותר מעשרה סיבובים. 

כיום (2010), גלבר מאמנת את מועדוני אוניברסיטת חיפה ואוניברסיטת בן-גוריון וכן בבתי ספר תיכון ועוסקת בלימוד והדרכת התחום לגופים ואישים פרטיים.
גלבר שימשה כסגנית שופט ראשי באליפות העולם בדיבייט בבוטסואנה 2011.
אין לבלבל עם אין לבלבל ערך זה, העוסק בקבוצת מרוצים, עם הערך "מרצדס-בנץ EQ", העוסק בסדרת מכוניות חשמליות.
**קבוצת מרצדס EQ** היא קבוצה מרוצים, השייכת ליצרנית המכוניות הגרמנית מרצדס-בנץ, המתחרה באליפות הפורמולה אי. הקבוצה הצטרפה לאליפות בעונת 2019/2020 ועונה לאחר מכן זכתה בתואר אליפות כפול: אליפות הנהגים (ניק דה פריס) ואליפות היצרנים. למרות ההצלחה הודיעה הקבוצה על כוונתה לפרוש מהאליפות בתום עונת 2021/2022, בתום שלוש עונות בלבד.

היסטוריה
--------

דגם המכונית הראשונה בתערוכת הרכב הבינלאומית של ז'נבה (2019)
בחודש יולי 2017 הודיעה מרצדס-בנץ על כוונתה להצטרף לאליפות הפורמולה אי החל משנת 2019. לשם כך הודיעה מרצדס על פרישה מאליפות גרמניה למכוניות תיור (DTM) בסוף עונת 2018.

בעונת 2018/2019 החלה מרצדס לקחת חלק באליפות בשיתוף פעולה עם קבוצת HWA שרכשה את המנועים מקבוצת ונטורי. הקבוצה החתימה את גארי פאפט, שהתחרה עבור מרצדס באליפות ה-DTM בעונת 2018. בהמשך החתימה את סטופל ונדורן, שסיים את חוזהו בקבוצת מקלארן. הקבוצה סיימה את העונה במקום התשיעי עם 44 נקודות (35 נקודות לונדורן, 9 לפאפט).

במרץ 2019 הציגה מרצדס את המרצדס-בנץ EQ Silver Arrow 01, המכונית עימה תתחרה הקבוצה בעונת הבכורה שלה באליפות. המכונית השתתפה במספר אירועים שונים במהלך השנה, כולל תערוכת הרכב הבינלאומית של ז'נבה. בספטמבר אותה שנה הציגה מרצדס רשמית את **קבוצת מרצדס-בנץ EQ**, שהתבססה על יסודותיה של קבוצת HWA. ונדורן נשאר כנהג בקבוצה ואליו הצטרף הזוכה באליפות הפורמולה 2 ניק דה פריס. מרצדס הכריזה כי תהפוך לספקית המנועים של קבוצת ונטורי. במרוץ סיום העונה, שהתקיים בברלין, השיג ונדורן את הניצחון הראשון עבור הקבוצה. דה פריס סיים שני, והשיג את הפודיום הראשון עבורו בקריירה. בסיום העונה דורג ונדורן שני באליפות הנהגים, עוד הקבוצה דורגה במקום השלישי.

ונדורן ודה פריס נשארו נהגי הקבוצה גם בעונתה השנייה. גם החוזה לאספקת מנועים לקבוצת ונטורי המשיך לעונה נוספת. הקבוצה שינתה במעט את שמה ל**מרצדס EQ**. דה פריס פתח את העונה עם ניצחון במרוץ הפתיחה שהתקיים בערב הסעודית. בהמשך העונה השיג ניצחון נוסף. עד לסיום העונה הגיע לפודיום פעמיים נוספות וזכה באליפות הנהגים. ונדורן דורג תשיעי. פודיום (מקום שלישי) במרוץ סיום העונה העניק לקבוצה זכייה באליפות היצרנים. למרות ההישג הודיעה הקבוצה על כוונתה לפרוש מהאליפות בסיום עונת 2021/2022.

קישורים חיצוניים
----------------

ויקישיתוף מדיה וקבצים בנושא **מרצדס EQ** בוויקישיתוף
* אתר האינטרנט הרשמי של מרצדס EQ (באנגלית)
* מרצדס EQ, ברשת החברתית פייסבוק

הערות שוליים
------------

1. ↑  Mercedes-Benz to enter Formula E in Season 6, FIAFormulaE.com, 24 July 2017
2. ↑  Mercedes will quit DTM at end of 2018, confirms Formula E entry, AutoSport, 24 July 2017
3. ↑  New team HWA announces Paffett as first driver, Motorsport.com, 8 October 2018
4. ↑  Vandoorne Confirmed at HWA Racelab, E-Racing365.com, 15 October 2018
5. ↑  Mercedes signs Vandoorne, de Vries for debut FE season, MotorSport.com, 11 September 2019
6. ↑  Venturi Formula E team opts to become Mercedes powertrain customer, AutoSport, 3 October 2019
7. ↑  Berlin E-Prix: Vandoorne heads Mercedes 1-2 in season finale, MotorSport.com, 13 August 2020
8. ↑  [
 Season 2 about to get underway], mercedes-benz.com
9. ↑  Formula E: Nyck de Vries wins drivers' championship as other contenders crash, BBC, 15 August 2021
10. ↑  Mercedes set to quit Formula E ahead of Gen3 era, Motorsport.com, 15 August 2021
**חסיב סבאג** (בערבית: **حسيب الصباغ**; 1920, צפת - 12 בינואר 2010) היה איש עסקים פלסטיני.

ביוגרפיה
--------

נולד למשפחה יוונית-קתולית בצפת וסיים את לימודיו בקולג' הערבי בירושלים בשנת 1938. בשנת 1941 סיים לימודי הנדסה אזרחית באוניברסיטה האמריקנית בביירות.

בשנת 1943 הקים יחד עם ארבעה שותפים בחיפה את חברת הבניה Consolidated Contractors Company‏ (CCC). באפריל 1948 ברח מחיפה בעיצומה של מלחמת העצמאות ועבר ללבנון, שם ייסד מחדש את החברה בשנת 1950. החברה הפכה עם השנים לאחת מחברות הבניה והלוגיסטיקה והתשתיות הגדולות בעולם הערבי, אשר מעסיקה עשרות אלפי עובדים.

סבאג היה חבר במשך שנים רבות במועצה הלאומית הפלסטינית. 

במשך שנים היה פעיל למען מטרות נדבנות. בשנת 1993 הקים את המרכז להבנה מוסלמית-נוצרית (Center for Muslim-Christian Understanding) באוניברסיטת ג'ורג'טאון בארצות הברית. אחיו, עיסא, היה עיתונאי ב-BBC, ובנו הוא קארל סבאג, עיתונאי וסופר בריטי.

לקריאה נוספת
------------

* Hasib Sabbagh: From Palestinian refugee to citizen of the world, Mary-Jane Deeb, Mary E. King, Middle East Institute/University Press of America, 1996.

קישורים חיצוניים
----------------

* אתר לזכרו
* וליד ח'אלדי, Remembering Hasib Sabbag, Journal of Palestine Studies

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007267321505171
* ISNI: 0000 0000 7905 3391
* LCCN: n96048710
* NTA: 268432252
* VIAF: 46028071
* WorldCat: lccn-n96048710

 |
הנפת רגליים במהלך תרגיל בסוס סמוכות
**סוס סמוכות** הוא אחד המכשירים בספורט התעמלות מכשירים לגברים. סוס הסמוכות היה בנוי במקורו ממסגרת מתכת וגוף עץ המכוסה בעור. בימינו גופו של המכשיר עשוי לעיתים מפלסטיק, או חומרים מורכבים ומכוסה בציפוי סינתטי.

מידות
-----

מידות מכשיר סוס סמוכות כפי שנקבעו על ידי ההתאחדות ההתעמלות הבינלאומית הן:

* גובה 115 ס"מ, כולל משטח נחיתה שעוביו 20 ס"מ
* אורך 160 ס"מ
* רוחב 35 ס"מ
* גובה הסמוכות 12 ס"מ
* מרחק בין הסמוכות 40 עד 45 ס"מ (ניתן לכיוון)

תרגילים
-------

תרגיל אופייני לסוס סמוכות כולל העברת רגל אחת ושתי רגליים מעל הסוס. תרגילי רגל אחת הם בדרך כלל תרגילי "מספריים". תרגילי שתי רגליים הם התרגילים העיקריים על סוס הסמוכות. המתעמל מניע את שתי רגליו, כשהן צמודות, בתנועות סיבוביות (בכיוון השעון או נגד כיוון השעון, על פי העדפתו) כאשר הוא עובר על פני כל חלקיו העליונים של המכשיר. תרגילים בדרגת קושי גבוהה יותר כוללים הנעת הרגליים בתנועות דיווש או הנפה. התרגיל מסתיים בירידה מן הסוס, בין אם על ידי הנפת הגוף מעל הסוס, או עמידת ידיים על הסוס, וקפיצה למשטח הנחיתה. שיטת ניקוד תרגילים על סוס הסמוכות קבועה בתקנות שקבעה ההתאחדות הבינלאומית להתעמלות.

סוס הסמוכות נחשב לאחד המכשירים הקשים יותר בהתעמלות מכשירים לגברים. אף שכל מכשירי ההתעמלות דורשים שימוש בכוח שרירים ומיומנות טכנית, סוס הסמוכות דורש מיומנות טכנית רבה יותר מאשר כוח. הסיבה לכך היא שתרגילי סוס הסמוכות נעשים כולם בעמידת ידיים ובהישענות הגוף על הכתפיים, שלא כמו במכשירים אחרים. כתוצאה מן ההישענות על הכתפים נדרש כוח שרירים נמוך יותר, יחסית למכשירים אחרים כגון טבעות, או מקבילים.

הופעה
-----

על פי תקנות ההתאחדות הבינלאומית להתעמלות מרכיב ההופעה הוא חיוני לתרגיל מוצלח על סוס הסמוכות. בסוס הסמוכות ההופעה מורכבת מהחזקת כפות הרגליים מתוחות כלפי חוץ, ורגליים ישרות במשך כל התרגיל. כמו כן חשובה הצמדת הרגליים במשך התרגיל, להוציא בעת עשיית מספריים, או הנפה. הופעה נכונה מסייעת אף בביצוע חלק של התרגיל ומפחיתה את הסיכון של נגיעת כפות הרגליים במכשיר, דבר המביא להפחתת הציון.

ראו גם
------

* התעמלות
* קרקע
* מקבילים מדורגים
* קורה
* טרמפולינה
* התעמלות אומנותית

קישורים חיצוניים
----------------

ויקישיתוף מדיה וקבצים בנושא **סוס סמוכות** בוויקישיתוף
* תקנות ההתאחדות ההתעמלות הבינלאומית
* סוס סמוכות, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007534339005171
* GND: 4336267-9
* LCCN: sh88001783

 |
אין תמונה חופשית
**ענת אנגלמאייר** היא צ'לנית ישראלית, ילידת קיבוץ סאסא בגליל העליון. משנת 1989 למדה אצל הצ'לנים עוזי ויזל והלל צורי. אנגלמאייר היא בוגרת תלמה ילין והמרכז למוזיקה ירושלים שבמשכנות שאננים. שירתה בצה"ל כמוזיקאית מצטיינת. 

משנת 1994 עד 1999 למדה ענת אנגלמאייר בקונסרבטואר בפריז אצל הצ'לן מישל שטראוס ושיעורי מוזיקה קאמרית אצל מורים שונים, ביניהם **דריה אובורה**, **מוריס בורג** ועוד. כן השתתפה בכיתות אמן של צ'לנים ידועי-שם, ביניהם מרק דרובינסקי, ברנרד גרינהאוס ועוד. בשנים אלה השתתפה בפסטיבלי מוזיקה בצרפת, גרמניה וישראל. בשנת 1999 הזמין אותה ברנרד גרינהאוס להמשיך את לימודיה אצלו בקייפ קוד בארצות הברית. לאורך כל שנות לימודיה קיבלה מלגות מקרן התרבות אמריקה-ישראל. 

ב-2003 חזרה לישראל ומאז הופיעה עם התזמורת הסימפונית ירושלים, התזמורת הסימפונית חיפה, הסינפונייטה הישראלית באר שבע, התזמורת הקאמרית הישראלית, תזמורת נתניה הקאמרית הקיבוצית, אנסמבל קפריזמה, אנסמבל מוזיקה נובה, אנסמבל סולני תל אביב ואנסמבל המאה ה-21. היא ניגנה בקאמרטה הישראלית ירושלים ואף הופיעה עמה כסולנית. משנת 2004 עד 2007 הייתה חברת בטריו מיתרים אראטו ומשנת 2006 היא חברה קבועה באנסמבל מיתר.

קישורים חיצוניים
----------------

* אתר הבמה", על טריו מיתרים אראטו 26 בינואר 2006
* הקונסרבטוריון הישראלי למוזיקה ע"ש תד אריסון, "מה זה הרעש הזה", תוכנית לילדים 2015
* האוניברסיטה הפתוחה, בית דניאל, זכרון יעקב28 ביוני 2013
**בארתולומיאו דיאש** (פורטוגזית: Bartolomeu Dias; ‏1451 - 29 במאי 1500) היה מגלה ארצות פורטוגלי.

חייו
----

הנסיך ז'ואאו (João), בנו של המלך אפונסו החמישי, מונה על ידי המלך בשנות ה-70 של המאה ה-15 לאחראי על גילוי ארצות בשם פורטוגל, להאדרת הכתר הפורטוגלי והצי שלו. באותה תקופה נחסמו דרכי המסחר היבשתיות להודו כמעט לחלוטין בפני בני אירופה, ולכן הייתה קדימות לגילוי דרכים חלופיות - ימיות - לארץ זו.

הנסיך ז'ואאו שלח משלחות שונות לגילוי הקצה הדרומי של אפריקה, נקודה שהייתה בלתי ידועה ובגדר תעלומה לבני אותה תקופה. הספנים היוצאים למסעות צוידו בפדרוייס, עמודי אבן ובראשם הצלב המלכותי הפורטוגלי, אותם היה עליהם להציב בכל חוף אליו יגיעו, כציון לכיבושו על ידי הצי הפורטוגלי. משלחת בפיקודו של מגלה הארצות דיוגו קאו יצאה ושטה לאורך החוף המערבי של אפריקה, והציבה את עמוד האבן שלה בחוף אנגולה של ימינו, שם סברה שנמצאת נקודת קצה אפריקה. דיוגו קאו חזר כגיבור וזכה באותות ובכבוד רב. בסיורו הבא הוא גילה נקודה דרומית עוד יותר לחופי נמיביה, אך הפעם נקודת הקצה החדשה התקבלה בפקפוק מה. 

ב-10 באוקטובר 1486 שלח ז'ואאו, שהפך בינתיים למלך, את ברתולומיאו דיאש בראש שלוש ספינות, עם טובי הספנים של הצי - פרו דה אלנקוור, וזואו דה סנטיאגו - לגלות את נקודת הקצה הנכונה ובכך להתוות את הדרך החדשה להודו.

העתק של הסירה שאיתה שט דיאש בשנת 1488. ההעתק מוצב במוזיאון ברתולומיאו דיאש ב-Mossel Bay, דרום אפריקה.
ב-1487 יצא דיאש בראש משלחתו אל דרומה של אפריקה. עקב הסערה המתקרבת השאיר בארתולומיאו את ספינת האספקה ליד חופי נמיביה, באחד מעיקולי החוף פקדה סערה את המשלחת והיא נאלצה להעמיק אל תוך הים, אך כשניסה לחזור לחוף גילה שהוא נעלם. הוא הבין שחצה את הקצה הדרומי והוא עתה בצדה המזרחי של אפריקה. הדבר היה בתאריך ה-6 בינואר 1488.

עתה נותר רק להגיע להודו ולזכות בתהילה רבה, אך דווקא אז התמרד הצוות ודרש לחזור הביתה. המשלחת חזרה, כשהפעם ראתה את דרום אפריקה וכינתה את נקודת הקצה בשם "כף הסערות". בהמשך שונה השם ל"כף התקווה הטובה".

דיאש רצה לארגן משלחת חדשה ולצאת מיד אל עבר הודו, אך אז להיטותו של המלך פחתה, ומסעות הגילוי הפורטוגליים נעצרו ל-9 שנים. בינתיים גילה קולומבוס את אמריקה, אותה חשב להודו, ונראה היה שלא נחוץ לגלות את הודו שוב בנתיב של דיאש.

לבסוף זכה ואסקו דה גאמה להשלים את המשימה, לאחר שהמלך החדש מנואל הראשון, העדיף את שירותיו על פני אלו של דיאש. דיאש הצטרף אל וואסקו דה גאמה, עזר לו בניווט, והובילו עד חופי אפריקה, אל עיר הנמל אלמינה.

דיאש טבע עם ספינתו, שנטרפה בקרבת כף התקווה הטובה, כאשר שימש כקברניט משנה לצד מגלה הארצות פדרו קברל, מגלה ברזיל.

קישורים חיצוניים
----------------

ויקישיתוף מדיה וקבצים בנושא **בארתולומיאו דיאש** בוויקישיתוף
* בארתולומיאו דיאש, באתר אנציקלופדיה בריטניקה (באנגלית)
* בארתולומיאו דיאש, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007260471105171
* BNE: XX5759213
* BnF: cb12192419g (data)
* GND: 118678159
* ISNI: 0000 0001 1436 8787
* LCCN: n84803595
* NTA: 292644469
* SNAC: w6378g74
* SUDOC: 030527031
* VIAF: 3891248
* WorldCat: lccn-n84803595

 |
סוס הים והנגר מדברים עם הצדפות
**סוס הים והנגר** (באנגלית: **The Walrus and the Carpenter**) הוא שיר אגיון מאת לואיס קרול המופיע בספר מבעד למראה ומה אליס מצאה שם. השיר, שכתוב בחרוזים ובמבנה של בתים, מדוקלם לאליס על ידי טווידלדם וטווידלדי, ומספר על סוס ים ונגר שהולכים בחוף, מבקשים מצדפות להצטרף אליהם, ואז אוכלים אותן.

השיר רצוף התייחסויות לאיגיון שבו: מוזר הוא שהשמש זורחת באמצע הלילה, מוזר שנעלי הצדפות מצוחצחות כשאין להן רגליים. שורת הסיום של השיר מציינת שהדבר (היחיד) שאינו מוזר הוא שלא נשמעה תשובת הצדפות, שכן סוס הים והנגר זללו את כולן.

פירושים לשיר
------------

בסרט הקומי "דוגמה" אחת הדמויות מסבירה שהשיר תוקף את הדת המאורגנת (אף על פי שקרול היה איש כמורה אנגלקני): סוס הים טוב המזג מייצג את בודהה, או לחלופין (בגלל ניביו) את האל הפיל גנש, והנגר הוא התייחסות ברורה לישו. הם אוכלים את הצדפות התמימות, המייצגות את ההמונים תחת השפעת הדת.

פרשנות מבודחת זו אינה סבירה במיוחד - כאשר קרול מסר למאייר ג'ון טניאל את כתב היד של השיר, הוא נתן לו לבחור נגר, פרפר או בארונט (כל אחת מהמילים התאימה לשיר ולאיגיון של קרול).

כמו כן, השיר מציג דילמה מוסרית: מה קובע את מוסריותה של פעולה, תוצאותיה או הכוונה שמאחוריה. הדילמה מודגמת בכך שאליס נאלצת להכריע מי יותר מוסרי: סוס הים שבכה על הצדפות בשעה שאכלן אך אכל הרבה יותר מהנגר, או הנגר שאכלן ללא נקיפות מצפון אך אכל פחות מסוס הים?

השפעות
------

* השיר I Am the Walrus של להקת הביטלס הושפע מ"סוס הים והנגר". בראיון בשנת 1980 אמר ג'ון לנון, שכתב את השיר, כי בזמן כתיבת השיר לא חשב לעומק על משמעות שירו של קרול, ובדיעבד היה צריך לבחור את הנגר ולא את סוס הים כגיבור שירו, שכן הנגר הוא הדמות ה"טובה" (התמימה) בעוד שסוס הים הוא הדמות ה"רעה" (כלומר מייצג את החמדנות הקפיטליסטית). אך בכל מקרה אליס עצמה העירה "שניהם היו טיפוסים בלתי נעימים עד למאד".
* ציטוט הבית בו סוס הים מבקש לפתוח בשיחה על דברים רבים ושונים משמש לעיתים קרובות כנקודת פתיחה לדיונים רחבים:

> 
> "The time has come," the Walrus said,
> "To talk of many things:
> 
> 
> 
> 

 בדומה לאופן שבו שורה משל שייקספיר **Friends, Romans and country-men, lend me your ears** משמשת נקודת פתיחה פופולרית לנאומים.

* השורה "**of cabbages and kings"** נמצאת בשימוש נפוץ לתיאור שיחה או דיון שהתפרסו על תחומים רבים ושונים.
* להקה משיקגו בשם Of Cabbages and Kings.
* ספר של או הנרי בשם "Cabbages and Kings"

קישורים חיצוניים
----------------

ויקישיתוף מדיה וקבצים בנושא **סוס הים והנגר** בוויקישיתוף
* מידע על היצירה "סוס הים והנגר" באתר מיוזיק בריינז
* סוס הים והנגר (באנגלית)

| לואיס קרול |
| --- |
| יצירות | **הרפתקאות אליס בארץ הפלאות** • **מבעד למראה ומה אליס מצאה שם** • **ציד הסנרק** • **מה שהצב אמר לאכילס** |
| **דמויות אליס בארץ הפלאות** | אליס • הארנב הלבן • הכובען המטורף • ארנביב • חתול צ'שייר • הזחל • מלכת הלבבות |
| **דמויות מבעד למראה** | אליס • המפטי דמפטי • האריה והחד-קרן • טווידלדם וטווידלדי |
| עולמות | ארץ הפלאות • ארץ המראות |
| שירה | ג'ברווקי • סוס הים והנגר |
| אישים | אליס לידל • ג'ון טניאל |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: fa219919-5d74-4d26-b93b-440a89d7778a

 |
**דאוד חוסני** (בערבית: **داود حسني**; שמו האמיתי: **דוד חאדר חיים הלוי**; 26 בפברואר 1870 – 10 בדצמבר 1937) היה מוזיקאי ומלחין יהודי-מצרי שנולד בשנת 1870 בקהיר למשפחה יהודית קראית. הוא הלחין את האופרה הראשונה בשפה הערבית.

קורות חיים
----------

אביו של דאוד, חידר חוסני, היה צורף יהודי קראי. בגיל עשר היה שוליה של כורך ספרים, בחנות ספרים בשם סוכר, כאשר לקוח אחד בשם שייח' מוחמד עבדו, עודד אותו ללמוד מוזיקה ושירה. אביו לא רצה שיהפוך להיות מוזיקאי, אך למרות זאת נסע לאל-מנצורה, שם למד אצל המלחין מוחמד סחברי. הוא למד קומפוזיציה ונגינה על עוד, ומשחזר לקהיר, שר את יצירותיו של השייח' מוחמד עבדל רחים (הידוע בשם אל-מסלוב). בגיל עשרים, הוא הלחין בסגנונות של
אדוואר, טקטוקה וקאסידה, כשהוא מחקה את סגנון השירה של מוחמד עות'מאן. בשנת 1932 הוא נבחר להקליט את יצירותיו של מוחמד עות'מאן.

חוסני היה גם למלחין של האופרה המצרית הראשונה, "שמשון ודלילה".

דאוד חוסני הלחין להרכבי מחזות זמר תיאטרליים רבים, ביניהם, לעוקשה, מונירה אל-מהדיה, נגיב אל ריחאני, עלי אל-קאסר ומוחמד באג'ט, דברים כגון, "מערוף אל-אסקפי", "סבח", "אל-ברנסיסה", "לייאלי אל מילה" ו"אל גנדורה". הוא היה גם למורה של אום כולתום ואמאל אל אטראש, אותה כינה אסמהאן.

חוסני היה פעיל גם בתוך הקהילה היהודית-קראית, ורבים מלחניו הותאמו לשירת הפיוטים של הקהילה. בשנת 1935 הוא הלחין שיר שחיבר ראש הקהילה הקראית החכם טוביה לוי בבוביץ, ושיר זה נהפך למעין המנון של הקהילה היהודית-קראית במצרים.

העבודה המקצועית האחרונה שנעשתה בידי חוסני הייתה תוכנית מוזיקלית לתחנת הרדיו הלאומית. הוא נפטר ב-1937.

אשתו הראשונה של חוסני, קמר ("ירח"), מתה בגיל צעיר. ייתכן כי את השיר "קמר אל ליילי" ("ירח של לילות רבים" במקאם ראסט) הלחין לזכרה.
הוא נישא בשנית ב-1920, ונולדו לו שני ילדים.

בנו שלום יצחק הלוי (אבו בדיע) עלה לישראל. בדצמבר 1977 השתתף בשיחות השלום בין ישראל למצרים שנערכו במלון מינה האוס (אנ') במצרים. [דרוש מקור]

לקריאה נוספת
------------

* עבד אל חמיד תאופיק זאכי (1990), **מנהיגי המוזיקה הערבית לאורך 150 שנה**. מסת"ב 977-01-2423-0 (בערבית)

קישורים חיצוניים
----------------

* חוסני דאוד באתר האגודה למחקר והפצת מורשת יהדות מצרים (באנגלית)

* דאוד חוסני, באתר MusicBrainz (באנגלית)

הערות שוליים
------------

1. ↑  גלגול של פיוט: מ'חיראנה ליה' ל'חי רם גלה' מאת: עופר רונן
2. ↑  Amnon Shiloah. "Ḥusnī, Dāʾūd." Encyclopedia of Jews in the Islamic World. Executive Editor Norman A. Stillman. Brill Online, 2014.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14029629p (data)
* GND: 1204153809
* ISNI: 0000 0000 0120 5228
* MusicBrainz: 0b904c6b-2c19-482b-ae94-3e930ac2159b
* NTA: 166161500
* SUDOC: 192857568
* VIAF: 61746024
* WorldCat: viaf-61746024

 |
**אדי אהרונוף** (נולד ב-3 במאי 1973) הוא עיתונאי, צייר, יוצר תוכן ואיש תקשורת ישראלי. לשעבר עורך "מבט לחדשות" ומנהל חטיבת החדשות בערוץ הראשון.

ביוגרפיה
--------

אהרונוף נולד במילאנו, שבאיטליה, למשפחה דתית שלה עסקים במדינה. בשנת 1982 עלתה משפחתו לישראל והשתקעה ברעננה. למד בישיבה תיכונית, אך החל להתרחק מהדת. את לימודיו התיכונים סיים בתיכון הממלכתי "אוסטרובסקי" ברעננה. עם גיוסו לצה"ל שובץ בחיל התותחנים ושירת בפלוגת הסיור של החיל. במהלך שירותו הצבאי הוצב ברמת הגולן, ברצועת הביטחון בלבנון ובאזורים שונים ביש"ע ואת רוב שירות המילואים עשה אהרונוף כלוחם חי"ר בחטיבה הירושלמית ובמסגרתה לחם במבצע "חומת מגן", מבצע "עופרת יצוקה" ומבצע עמוד ענן. לאחר שחרורו מצה"ל טייל ארוכות בעולם ועסק ובאומנות ובמסחר. עם שובו לישראל נרשם ללימודי מדעי המדינה ומזרח אסיה-יפנית באוניברסיטה העברית בירושלים.

את דרכו העיתונאית החל אהרונוף בשנת 2001 כתחקירן בתוכנית "בוקר טוב ישראל" בערוץ הראשון. עם ירידת התכנית מהאוויר עבר לערוץ 33 (רשות השידור) שם שימש ככתב. עם פרוץ מלחמת לבנון השנייה בשנת 2006, שב אהרונוף לחטיבת החדשות בערוץ הראשון הפעם ככתב וכעורך התכנית "היום בחדשות" עם קרן נויבך וגאולה אבן-סער.

בשנת 2011 התמנה לתפקיד רכז הכתבים וסגן מנהל חטיבת החדשות בערוץ. במסגרת תפקידו כתב פורמטים רבים לתוכניות אקטואליה, ערך את מהדורת החדשות המרכזית "מבט לחדשות", את מגזין החדשות "יומן", את התכנית "הערב עם גאולה אבן" ובנוסף גם משדרים מיוחדים.

בשנת 2014 התמנה למנהל חטיבת החדשות של הערוץ הראשון. ובמקביל המשיך בעריכת תוכניות רבות ומגוונות בערוץ.

לאחר חקיקת החוק לפירוק רשות השידור, סיים את תפקידו כמנהל וחזר לשמש כעורך של "פוליטיקה" ו"הערב עם גאולה אבן" עד לסגירתה הסופית של רשות השידור בשנת 2017. מאותה שנה החל לשמש אהרונוף כיועץ תקשורת ואסטרטגיה לארגונים ומוסדות ציבורים, מרצה אורח לעיתונאות ותקשורת במוסדות אקדמיים ועורך ראשי בחברת ההפקות Beat.ON Productions.

שימש דובר לשכת המסחר בירושלים ועד לאחרונה עמד בראש מערך דוברות ותקשורת במכון היצוא הישראלי.

חיים אישיים
-----------

בשנת 2003 התחתן עם רינת בן-אבי ולהם ילד אחד. השניים התגרשו בשנת 2009. במקביל לסגירת רשות השידור בשנת 2017 שב אהרונוף לעסוק באופן מקצועי באומנות וחזר לצייר. זאת במקביל לכתיבת שירה, ספרות וסדרת טלוויזיה. בשנת 2018 יצא ספרו "תגידי להם" בהוצאה עצמאית ומצומצמת. הספר משלב יצירות אומנות ושירים פרי עטו.

מלבד עברית, אהרונוף דובר גם אנגלית, איטלקית ויפנית.

קישורים חיצוניים
----------------

* ציוריו של אדי אהרונוף, באתר האינטרנט האישי שלו.
* אדי אהרונוף, "עטור פרסים ומוקף שומרי ראש", News1 מחלקה ראשונה, 18 באפריל 2009
* אדי אהרונוף, "על תבונה פוליטית ורגישות", News1 מחלקה ראשונה, 28 בפברואר 2009

הערות שוליים
------------

1. ↑  אמילי גרינצווייג‏, רכז כתבים חדש בערוץ 1, באתר וואלה!‏, 1 בנובמבר 2011
**יקיר שינה** (נולד ב-25 בספטמבר 1985) הוא כדורגלן עבר ישראלי ששיחק בעמדת הבלם.

קריירה
------

שינה החל לשחק כדורגל במחלקת הנוער של מכבי תל אביב, וב-7 באוגוסט 2004 ערך את הופעת הבכורה שלו בקבוצה הבוגרת של המועדון, בניצחון 4–0 על הפועל נצרת עילית במסגרת גביע הטוטו. ב-23 בינואר 2005 ערך את הופעת הבכורה שלו בליגת העל, בהפסד 0–1 להפועל פתח תקווה. לאחר שמיעט לשחק במכבי תל אביב, הושאל בקיץ 2006 להפועל בני לוד מהליגה הלאומית. ב-12 במאי 2007 הבקיע את שער הבכורה שלו בקריירה, בניצחון 1–0 על הפועל עכו, ובסך הכל בעונה זו כבש שער אחד ב-29 הופעות. בקיץ 2007 הושאל להפועל עכו, במדיה ערך 31 הופעות וכבש שני שערים.

בקיץ 2008 הושאל שינה למכבי אחי נצרת, ובסיום העונה עלה עם הקבוצה לליגת העל. ב-22 באוגוסט 2009 הבקיע את שער הבכורה שלו בליגת העל, בהפסד 1–2 להפועל פתח תקווה. ב-31 באוגוסט 2009 קרע שינה את הרצועה הצולבת וגמר את העונה. בקיץ 2010 חתם בהפועל רמת גן, ובסיום העונה ירד עם המועדון לליגה הלאומית. בקיץ 2011 הושאל שוב להפועל בני לוד, ובמהלך משחק מול קבוצתו הקודמת הפועל רמת גן, שנערך ב-20 באפריל 2012, גרם לקטטה בין אנשי שני המועדונים לאחר שהתגרה באוהדי הקבוצה היריבה. בית הדין של ההתאחדות לכדורגל העניש את שתי הקבוצות בהפחתת שלוש נקודות ממאזנן.

לאחר שתי עונות כמושאל בהפועל בני לוד שוחרר שינה ממכבי תל אביב בקיץ 2013 וחתם בבית"ר תל אביב רמלה מהליגה הלאומית. בקיץ 2014 שב לליגת העל כאשר חתם לעונה אחת בהפועל רעננה, במדיה שותף ב-11 משחקי ליגה. ב-16 ביולי 2015 חזר לקדנציה שלישית בהפועל בני לוד. ב-19 ביולי 2016 חתם במכבי נתניה, לאחר שירדה לליגה הלאומית, והיה שותף לעלייתה לליגת העל.

ב-25 במאי 2017 חתם שינה בהפועל ראשון לציון, במדיה שיחק עונה אחת, וב-16 ביולי 2018 חתם בהפועל מרמורק. ב-5 בנובמבר 2019 הודיע שינה על פרישה ממשחק פעיל.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Soccerway
* יניב ויוסף אור, ‏ישנה מקום ישנה מזל? יקיר המגזר מסכם עונה, באתר ONE‏, 26 במאי 2010
* מיכאל וייסרמן, הוכחתי מי זה יקיר שינה האמיתי, באתר דאבל פס, 13 ביוני 2012

הערות שוליים
------------

1. ↑  דור בלך, ‏שינה: החולצה כוונה ל-3 אוהדים שאיחלו לי סרטן, באתר ONE‏, 21 באפריל 2012
2. ↑  אבי סרנה, ‏ביה"ד הפחית 3 נקודות ממאזנן של לוד והפועל ר"ג, באתר ONE‏, 24 באפריל 2012
3. ↑  אסף שטיינר, ‏יקיר הליגה הלאומית: יקיר שינה חתם בראשון לציון, באתר ONE‏, 25 במאי 2017